Diari Oficial de la Generalitat Valenciana


Sumari del DOGV 4922, del 12-01-2005 (2004/13641)

Informació pública, amb el text resumit, de quatre resolucions del secretari autonòmic de Justícia i Interior, per les quals s'acorda la inscripció en el Registre de Fundacions de la Comunitat Valenciana de les entitats següents: Fundació Aqualandia Mundomar de la Comunitat Valenciana, Fundació Manuel Peláez Castillo de la Comunitat Valenciana, Fundació de la Comunitat Valenciana Institut Valencià de Formació i Estudis de la Central Sindical Independent i de Funcionaris i Fundació del Museu del Taulell Manolo Safont de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4922

Data del DOGV
:   12-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13914


Data del document
:   14-12-2004

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * registre de documents

Informació pública, amb el text resumit, de quatre resolucions del secretari autonòmic de Justícia i Interior, per les quals s'acorda la inscripció en el Registre de Fundacions de la Comunitat Valenciana de les entitats següents: Fundació Aqualandia Mundomar de la Comunitat Valenciana, Fundació Manuel Peláez Castillo de la Comunitat Valenciana, Fundació de la Comunitat Valenciana Institut Valencià de Formació i Estudis de la Central Sindical Independent i de Funcionaris i Fundació del Museu del Taulell Manolo Safont de la Comunitat Valenciana. [2004/Q13278]
  
En compliment del que disposa l'article 29.h de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, en què s'establix com a funció específica del protectorat «donar publicitat a l'existència i activitats de les fundacions», s'indica el següent:
  
Primer
  
Per la Resolució de data 8 de novembre de 2004, del secretari autonòmic de Justícia i Interior, de la Conselleria de Justícia i Administracions Públiques, es va acordar inscriure en el Registre de Fundacions de la Comunitat Valenciana l'entitat denominada Fundació Aqualandia Mundomar de la Comunitat Valenciana, i classificar-la de caràcter de defensa del medi ambient. El seu domicili radicarà a Benidorm, serra Gelada, racó de l'Oix.
  
La finalitat de la fundació és fomentar l'atenció, conservació i preservació de la naturalesa, el medi ambient i les altres àrees afins, especialment en aquelles vinculades amb la biologia marina.
  
La fundació procurarà aconseguir els seus objectius a través dels servicis, programes i actuacions que es detallen tot seguit, així com mitjançant qualsevol altra activitat que perseguisca el foment de la formació especialitzada i investigació sobre els fins fundacionals.
  
La fundació desenvoluparà els seus fins, entre altres, mitjançant:
  
Disseny i execució de programes, cursos, conferències i actuacions anàlogues, per a col·legis, universitats i altres sectors, per tal de fomentar l'atenció mediambiental, i en especial el de medi marí.
  
Foment de l'educació en temes mediambientals, mitjançant la col·laboració en projectes d'empreses o institucions nacionals i internacionals.
  
Creació i edició de llibres, comercials, documentals o altres formes de publicació que faciliten i aporten al desenvolupament de la conscienciació i coneixement mediambiental.
  
Desenvolupament i suport d'investigacions en temes relacionats amb la naturalesa, i en especial amb el medi marí.
  
Establiment de programes destinats a la conservació les espècies i en especial les del medi marí.
  
Disseny i desenvolupament de programes amb universitats, col·legis, instituts, centres de formació i investigació, nacionals i internacionals, per a benefici d'estudiants de les àrees de Biologia i Ciències del Mar.
  
Disseny i desenvolupament de programes d'interacció amb animals en el medi marí per, a persones amb disfuncions psíquiques o físiques.
  
Disseny i desenvolupament de programes d'obtenció de fons i la resta de mitjans necessaris per a finançar les activitats i projectes de l'organització.
  
Seran potencials beneficiaris de la fundació quantes persones i entitats participen o es beneficien dels programes, cursos, servicis, i activitats objecte dels fins fundacionals.
  
La fundació atorgarà, amb criteris d'imparcialitat, objectivitat i no discriminació, els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'estos. d'acord amb les bases, normes o regles que s'establisca a este efecte.
  
Segon
  
Per la Resolució de data 12 de novembre de 2004, del secretari autonòmic de Justícia i Interior, de la Conselleria de Justícia i Administracions Públiques, es va acordar inscriure en el Registre de Fundacions de la Comunitat Valenciana, la Fundació Manuel Peláez Castillo de la Comunitat Valenciana, i classificar-la de caràcter cultural, científic i social. El seu domicili radicarà a Alacant, avinguda d'Alfons X el Savi, número 37, 7é.
  
La Fundació Manuel Peláez Castillo naix per a donar testimoni que en les societats avançades la figura de l'empresari pot realitzar una aportació d'inestimable transcendència per a la consecució, no sols del desenvolupament econòmic, sinó també del progrés de la ciència, la tecnologia, la cultura, la protecció del medi natural, els valors socials i humans i, en general, en tot allò que conduïsca al benestar dels ciutadans.
  
En este marc, els fins que perseguix són:
  
- Promoció i desenvolupament de programes i activitats relacionades amb la ciència, la formació, l'educació, l'ensenyança, la investigació i la difusió tecnològica, especialment concernida al sector de la construcció i afins.
  
- Promoció, conservació i restauració dels béns del patrimoni històric artístic valencià, col·laborant en la seua difusió per al millor coneixement d'estos.
  
- Promoció d'activitats socials a favor de la integració de disminuïts, discapacitats, jóvens a la recerca d'ocupació i persones dependents en general o amb dificultats de desenvolupament en el seu entorn social o laboral, col·laborant igualment amb les accions de responsabilitat social empresarial que mamprenguen, si fa el cas, Ecisa Compañía General de Construcciones, SA, i empreses integrants del seu grup.
  
- Promoció i desenvolupament de qualsevol classe d'activitats esportives, culturals i artístiques, en la seua més àmplia accepció.
  
- Promoció, impuls i desenvolupament d'activitats relacionades amb el sector de la construcció, davant d'institucions públiques, acadèmiques, econòmiques, empresarials, professionals i, en general, tot tipus d'entitats socials orientades a l'estímul de la investigació, desenvolupament i innovació, foment de vocacions empresarials, suport a la formació i millora contínua de la capacitació dels professionals, directius, tècnics, comandaments intermedis i personal especialitzat del sector.
  
- Promoure actuacions i iniciatives dels empleats d'Ecisa Compañía General de Construccions, SA, General de Construcciones, SA, i el seu grup d'empreses, en el camp del voluntariat social, protecció de la seguretat i salut dels treballadors, foment d'innovacions per a la millora de la qualitat, la conciliació de la vida laboral i familiar i la defensa del medi ambient, així com la seua participació en activitats assistencials, culturals, socials i esportives.
  
Correspon al Patronat de la fundació determinar el mode en què s'hauran de complir els fins detallats en este article, entenent-se que, en tots els casos, totes elles hauran de prestar-se de forma no lucrativa.
  
Presidit per principis de respecte i compliment dels fins fundacionals, el desenvolupament d'estos podrà efectuar-se, entre altres, pels mitjans següents:
  
a) Per la fundació directament, ja siga en instal·lacions pròpies o en aquelles altres que puguen ser cedides puntualment per a la realització d'activitats de divulgació o promoció dels fins fundacionals.
  
b) Participant en la creació d'altres entitats de naturalesa associativa o fundacional d'objecte anàleg o semblant al de la Fundació, o cooperant amb aquells organismes que perseguisquen la consecució de fins no lucratius que, a criteri del Patronat, s'entenguen perfectament compatibles amb l'esperit de suport a finalitats d'interés públic o social.
  
c) Participant o col·laborant en el desenvolupament de les activitats d'altres entitats, organismes, institucions o persones de qualsevol classe, físiques i jurídiques, que d'alguna manera puguen servir als fins perseguits per la fundació.
  
Seran potencials beneficiaris de la fundació totes aquelles persones susceptibles de quedar enquadrades en l'àmbit dels fins d'esta fundació.
  
En tot cas, l'atorgament dels beneficis de la fundació haurà d'estar presidit per criteris d'imparcialitat, objectivitat i no discriminació, a les persones o entitats que, reunint les condicions expressades anteriorment, estime el Patronat que són legítims creditors d'estos, d'acord amb les bases, normes o regles que s'establisquen a este efecte.
  
Ningú no podrà al·legar, enfront la fundació, dret preferent a gaudir dels seus beneficis, ni imposar la seua atribució a persona o entitat determinada.
  
Tercer
  
Per la Resolució de data 25 de novembre de 2004, del secretari autonòmic de Justícia i Interior, de la Conselleria de Justícia i Administracions Públiques, es va acordar inscriure en el Registre de Fundacions de la Comunitat Valenciana l'entitat denominada Fundació de la Comunitat Valenciana Institut Valencià de Formació i Estudis de la Central Sindical Independent i de Funcionaris, i classificar-la de caràcter cultural. El seu domicili radicarà a València, carrer del Doctor Beltrán Bigorra, 12, baixos.
  
La fundació perseguirà, com a fins d'interés generals, les actuacions educatives, formatives, culturals, d'estudis i investigació, o qualssevol altres de naturalesa anàloga, que perseguisquen la millora de la situació professional, de les condicions de treball, de la qualitat dels servicis i productes generats i de la pròpia qualitat de vida, tant del personal dels distints sectors o branques de les administracions públiques i privades, com d'aquells que aspiren a ingressar en estes, a través dels plans educatius i de formació que s'establisquen.
  
En este àmbit, són fins generals de la fundació, entre altres:
  
· La promoció, organització i gestió, directa o indirecta, de formació de:
  
- Personal empleat.
  
- Personal sense ocupació.
  
· Els estudis sobre:
  
- La millora de les estructures administratives públiques i privades.
  
- La defensa d'un sector públic i/o privat, organitzat racionalment i eficient en la seua gestió.
  
- La participació del sector privat en la gestió de les competències del sector públic.
  
- Organització i mètodes.
  
· La reflexió i debat sobre perspectiva social, mercé al corresponent anàlisi i investigació.
  
· La posada a disposició de la societat de mitjans i instruments, per a una major divulgació cultural.
  
En particular i sense que tal enumeració siga exhaustiva, seran activitats específiques de la fundació, en el marc general ja exposat:
  
a) La formació educativa.
  
b) La impartició de cursos de formació contínua, ocupacional, assistencial i de promoció interna.
  
c) La preparació per a processos selectius d'ingrés en el món del treball.
  
d) La formació sindical.
  
e) La posada a disposició general d'un centre de documentació específica.
  
f) L'assessorament a persones, institucions i entitats.
  
g) La impartició de seminaris, conferències i debats.
  
h) L'impuls de la investigació i dels estudis especialitzats, així com l'edició de publicacions.
  
i) Contribució a la imatge d'utilitat pública de tals actuacions, participant en la informació i formació de l'opinió pública, a través dels mitjans de comunicació.
  
j) Cooperació amb associacions i entitats afins, en activitats coincidents amb els objectius de l'associació.
  
k) Comunicació entre els beneficiaris de la fundació, mitjançant l'oportuna informació i interconnexió.
  
1) Totes les altres activitats que es troben relacionades amb els fins abans dits.
  
Serà beneficiària de la fundació la col·lectivitat en general.
  
La fundació atorgarà, amb criteris d'imparcialitat, no discriminació i objectivitat, els seus beneficis a les persones o entitats que reunint les condicions expressades anteriorment estime el Patronat que són legítims creditors d'estos, d'acord amb les bases, normes o regles que s'establisquen a este efecte.
  
Quart
  
Per la Resolució de data 25 de novembre de 2004, del secretari autonòmic de Justícia i Interior, de la Conselleria de Justícia i Administracions Públiques, es va acordar inscriure en el Registre de Fundacions de la Comunitat Valenciana l'entitat denominada Fundació del Museu del Taulell Manolo Safont de la Comunitat Valenciana, i classificar-la de caràcter cultural. El seu domicili radicarà a Onda, avinguda de Roma, número 1.
  
La fundació té com a objecte global la valoració i potenciació del patrimoni cultural històric, artístic, etnològic i industrial que conserva el Museu del Taulell Manolo Safont, a partir del desenvolupament de les missions fonamentals de la institució museística, que són: conservar, investigar i difondre els béns culturals que preserva, i dur a terme totes aquelles accions relacionades amb els anteriors objectius.
  
Per a fer efectiu l'objecte de la fundació, esta dirigirà la seua activitat a la consecució de les finalitats següents:
  
a) Conservació, preservació i acreixement del patrimoni cultural artístic, etnològic i industrial, procedent del món de la ceràmica, tant dels objectes mobles (taulellets, pises, «enfiles», motles, premses, plans de màquines i tallers, postals, catàlegs, llibres de comptes, etc.), i immobles (fabriques, forns, assecadors, magatzems, vivendes, etc.), com de la història oral (la memòria històrica que conserven els hòmens i dones), i els diversos testimonis que conformen la Història en majúscules.
  
b) Promoció i finançament de la investigació sobre les col·leccions del museu, contribuint a l'estudi històric i contemporani de la societat i el seu medi, afavorint la formació d'especialistes en els seus camps respectius, en estreta cooperació amb les organitzacions d'investigació i institucions relacionades amb el món de la ceràmica.
  
c) Promoció i difusió de les col·leccions del museu, mitjançant exposicions i exhibicions dels seus fons, publicacions impreses, pàgines web, etcètera.
  
d) Generació i presentació d'exposicions temporals i itinerants, en l'àmbit nacional i internacional, relacionades amb la ceràmica.
  
e) Promoció del patrimoni cultural artístic, etnològic i industrial que li és propi. En este sentit, la fundació establirà relacions amb qualssevol entitats, públiques o privades, a fi de promoure i difondre, nacional i internacionalment, el patrimoni cultural del museu.
  
f) Potenciació del museu, i les seues col·leccions, en l'àmbit nacional i internacional, com a institució museística que vincule a la societat en general, i a l'actual indústria ceràmica de les nostres comarques i comunitat.
  
g) Formació d'una consciència de preservació i respecte pel patrimoni ceràmic, i en què s'incite a un millor anàlisi dels problemes del seu propi futur, considerant al Museu com un lloc de trobada social i de connexió enriquidora entre el llegat del passat i la societat actual, a partir de la comunicació.
  
h) Realització de qualsevol activitat implícita o complementària de les anteriors i que redunde en benefici dels fins fundacionals.
  
Per a la consecució de les finalitats expressades en l'article anterior, la fundació estarà facultada per a realitzar tots aquells actes que, sent lícits i conformes amb l'ordenament jurídic, s'encaminen a la consecució d'aquelles, i podrà realitzar, en particular, les activitats següents:
  
a) Promoure i dur a terme l'adquisició d'objectes i béns culturals per a enriquir les col·leccions del museu.
  
b) Consolidar i restaurar els objectes que formen les col·leccions del museu.
  
c) Investigar i estudiar els objectes.
  
d) Inventariar i catalogar els objectes.
  
e) Exposar i exhibir els objectes.
  
f) Exposar altres col·leccions relacionades amb la temàtica del museu.
  
g) Editar catàlegs o estudis relacionats amb la matèria del museu.
  
h) Desenvolupar i propiciar accions didàctiques i divulgatives respecte a les col·leccions
  
i) Desenvolupar i/o cooperar en conferències, cursos, seminaris, congressos, etc. relacionats amb el museu i les seues col·leccions
  
j) Cooperar en la promoció de les empreses relacionades amb el món de la ceràmica i les seues produccions
  
k) Establir o efectuar activitats mercantils per a l'obtenció de rendes o ingressos destinats a finançar la realització dels fins fundacionals i incrementar la dotació fundacional.
  
I totes aquelles altres activitats, implícites o complementàries de les anteriors, que redunden en benefici dels fins de la Fundació.
  
La utilització dels mitjans d'execució de les finalitats de la fundació, a què anteriorment s'ha fet referència, que no tindran caràcter limitador sinó merament enunciatiu, no comporten cap obligatorietat de posar-los tots en pràctica, ni en un determinat orde de prioritat, i serà decidida lliurement pel Patronat de la fundació.
  
Seran potencials beneficiaris totes les persones residents en l'àmbit territorial de la fundació. Esta atorgarà, amb criteris d'imparcialitat, objectivitat i no discriminació, els seus beneficis a les persones o entitats que, reunint les condicions expressades anteriorment, estime el Patronat que són legitimes creditors d'estos, d'acord amb les bases, normes o regles que establisca a este efecte.
  
Ningú no podrà al·legar, enfront de la fundació, dret preferent a gaudir dels seus beneficis, ni imposar la seua atribució a persona o entitat determinada.